Innocentius Episcopus servus servorum Dei, ad perpetuam rei memoriam. Cura nostra in rebus variis quotidie emergentibus agitata circa hoc potissimè versatur, ut pastorale officium in sacræ Religionis Cluniacensis statu felici extendentes ita ope nostræ provisionis salubriter provideamus, quòd Ordo ipse, illiusque Monasteria, loca, et personæ in spiritualibus et temporalibus detrimenta non sustineant, sed optatæ felicitatis proficiant incrementis. Sanè licet Monasteria, Prioratus, Decanatus, et loca ejusdem Ordinis ab eorum primœvâ fundatione honorificè constructa, ac fructibus, redditibus, et proventibus pro sustentatione Abbatum, Priorum, Decanorum, Monachorum, Ministrorum, et aliarum personarum inibi Divinis laudibus insistentium comperenter dotata, librisque, Calicibus, et aliis ornamentis Divino cultui necessariis munita, ac in vera obedientia suorum superiorum persistentes numero sufficienti Monachi, quibus honeste in victu et vestitu providebatur instituti fuerint: Tamen ab aliquibus temporibus citrà, sicuti veridica ralatione accepimus, Monasteria, Prioratus, Decanatus, et loca ejusdem Ordinis quæ nonnullæ personæ Ecclesiasticæ, sæculares, et regulares, ex concessione et dispensatione Sedis Apostolicæ, in Commendam obtinent, in eorum structuris et ædificiis, illorumque bona mobilia et immobilia, nec non fructus, redditus, et proventus dissipantur, regularis observantia in illis sicut deceret non observatur, officium Divinum decenter non peragitur: Monachi instituti numero non sunt sufficienti, et existentes victum et vestitum non habentes ut deceret, proh dolor, ab obedientia suorum superiorum retrahuntur; Ordo, Monasteria, Prioratus, Decanatus, et loca hujusmodi confunduntur, et non modica patiuntur detrimenta in ipsius Ordinis elusionem, divinæ Majestatis offensam, perniciosum exemplum et scandalum plurimorum. Hinc est nos attendentes præmissa adeò notoria quòd nulla possunt tergiversatione celari, quodque si super eisdem non provideatur, Monasteria, Prioratus, Decanatus, et loca ipsa penitus desolata manebunt; ac illa, nec non Ordo ipse irreparabilia patientur damna; ac cupientes, prout nostro incumbit officio, præmissis ac scandalis, quæ propterea exoriri possunt, congruentibus remediis obviare, ac indemnitatibus Ordinis, Monasteriorum, Prioratuum, Decanatuum, locorum, Monachorum, Ministrorum, et personarum eorumdem, quantum cum Deo, possumus, opportunè providere; motu proprio, non ad aliquorum instantiam, sed de nostra mera deliberatione, et ex certa scientia, omnes et singulas personas sæculares, et etiam quorumvis aliorum ordinum regulares præsentes et futuros, cujuscumque dignitatis, status, gradus, Ordinis, Nobilitatis, excellentiæ, præeminentiæ, et conditionis fuerint, quæ Monasteria, Prioratus, Decanatus, et loca ejusdem Ordinis, seu eorum aliquod in Commendam obtinerent in præsentiarum, et forsan obtinebunt in posterum ubique locorum etiam in Romana curia commorantes, etiam si Archiepiscopali, Episcopali, vel aliqua alia Ecclesiastica vel mundana dignitate fungantur, aut nostri et Sedis prædictæ seu prædecessorum aut successorum nostrorum Romanorum Pontificum Notarii, Subdiaconi, Acolyti, Capellani, Cubiculari, seu alii officiales, vel familiares, aut fructuum, reddituum, et Proventuum Cameræ Apostolicæ debitorum Collectores, succollectores existant, seu extiterint, et quocumque exemptionis privilegio, etiam ratione personarum, et beneficiorum suorum gaudeant et muniantur, eorumque in ipsis Monasteriis Prioratibus, Decanatibus et locis vicarios, officiarios sæculares, et regulares, Monachos, receptores, servitores, et œconomos, ac eorum quemlibet, illorum et cujuslibet ipsorum nomina, et cognomina, qualitates præsentibus pro expressis habentes authoritate Apostolica tenore præsentium monemus primò, secundo, et tertio, et peremptoriè, communiter, vel divisim, ac eis et eorum quilibet in virtute sanctæ obedientiæ et sub pœnis, sententiis, et censuris infra scriptis, quas (nisi paruerint) ferimus in his scriptis; et quas ac earum quamlibet contrafacientes, eorumque complices, fautores, et adhærentes, ac eorum quemlibet eo ipso incurrere volumus, districtè præcipiendo motu et scientia similibus mandamus quatenus omni appellatione sublata et remota, infra terminum eisdem personis seu Commendatariis, ut præfertur, Monasteria, Prioratus, Decanatus, et loca hujusmodi in Commendam pro tempore obtinentibus per Abbatem Monasterii Cluniacensis Matisconensis Diœcesis, aut Diffinitores Capituli generalis dicti Ordinis, seu eorumdem Commissarios, et deputatos super præmissis et infra scriptis, ac eorum quemlibet, qualitate negotii pro tempore occurrentis pensata, cuilibet in specie statuendum et præfigendum, et quem ex nunc pro ut ex tunc, et converso eisdem, et eorum cuilibet pro tertio et peremptorio termino, ac monitione Canonica statuimus, præfigimus, et assignamus in Monasteriis, Prioratibus, Decanatibus, et locis hujusmodi pro tempore commendatis numerum Monachorum per dictum Abbatem, seu Diffinitores, aut commissarios, vel deputatos præfatos, facultatibus ipsorum Monasteriorum, Prioratuum, Decanatuum, et locorum etiam pensatis, instituendum, taxandum, et moderandum habeant, sustineant, foveant, et conservent; nec non Monachis, Novitiis, Ministris, et aliis ipsorum Monasteriorum, Prioratuum, Decanatuum, et locorum personis sufficienter et honestè de victu et vestitu in dormitorio, Refectorio, et ubique secundum audabilem ipsius Ordinis consuetudinem, et pro ut fit, et fieri consuevit in aliis Monasteriis, Prioratibus, Decanatibus, et locis regularibus dicti Ordinis non commendatis, dictum numerum Monachorum, Ministrorum et Novitiorum prædictorum, ut præfertur, moderandum, instituendum et taxandum directè, vel indirectè nullo unquam tempore, quovis quæsito colore, minuendum provideant; ac solitè et debitè eisdem Monasteriis et locis, ut præfertur, commendatis divinum, officium, tam in horis Canonicis, quam beatæ Mariæ, et defunctorum morose, devotè, et integrè, ejusdem Ordinis ceremoniis servatis, competentibus et debitis horis persolvere, Missas ejusdem Ordinis, et fundatas, nec non anniversaria ac quæcumque ordinata suffragia recitare et dicere, ac secundum arbitrium et judicium Abbatis, Diffinitorum, seu commissariorum, aut deputatorum prædictorum ædificia tam in Monasteriis, Prioratibus, Decanatibus, et locis, sicut præfertur, commendatis, quàm extrà necessaria construere, ædificata constructa et ruinosa quatenùs indigebunt reparare, restaurare, ac in coopertura et aliis necessariis omnibus et singulis in bono et decenti statu manutenere jura, libertates, possessiones, census, fructus, redditus, et Proventus, Calices, cruces, Reliquiaria, Pontificalia, Jocalia, vestes sacras, ornamenta Ecclesiastica, libros, chartas, vasa argentea, et cujusvis alterius metalli supellectilia, et quæcumque alia bona mobilia et immobilia ad Monasteria, Prioratus, Decanatus, seu loca hujusmodi commendata, seu aliquod ipsorum spectantia et pertinentia alienata, vel distracta, seu transportata ad jus et proprietatem ipsorum Monasteriorum, Prioratuum, Decanatuum, et locorum reducere et reponere, ac omnia illa et singula alia contra omnem personam suadente justitia per se, vel per alios, cum omni diligentia defendere, tueri, et prosequi faciant et cum effectu procurent: nec non omnes et singulas annuas pensiones prædicto Abbati occasione beneficiorum hujusmodi debitas, ac omnia et singula charitativa subsidia, impositiones, collectas, et contributiones per generale Capitulum ejusdem Ordinis omnibus et singulis personis dicti Ordinis impositas et imponendas plenariè et integrè secundum portionem eis juxta ipsius Ordinis institutiones taxatam vel taxandam exhibeant et persolvant; eisdem Abbati, ac Diffinitoribus, tam conjunctim, quam divisim, eorumdemque Commissariis, et deputatis ab eisdem, et eorum cuilibet in omnibus et per omnia pareant efficaciter et obediant, ac omnia et singula per eosdem Abbatem et Diffinitores circa præmissa, aut aliquod eorumdem, vel alia ejusdem Ordinis pro qualitate temporis explicanda et ordinanda negotia, illa omnia et singula, ac si de verbo ad verbum etiam præsentibus insererentur, pro expressis habentes et haberi volentes, realiter et cum effectu faciant et adimplere procurent, pro ut et quemadmodum prædictorum Commendatorum, et aliorum ejusdem Ordinis Monasteriorum, Prioratuum, Decanatuum, et locorum Abbates, Priores, Decani, et aliæ personæ hactenus fecerunt, et facere consueverunt, et debuerunt, ac pro tempore existentes facient: inhibentes nihilominus eisdem personis sive commendatariis sæcularibus et regularibus Monasteria, Prioratus, Decanatus, et loca hujusmodi in Commendam pro tempore obtinentibus præsentibus et futuris, sub eisdem sententiis et pœnis, ne bona mobilia aut immobilia hujusmodi, seu aliqua alia ad prædicta Monasteria, seu loca commendata hujusmodi spectantia, quovis modo alienare, aut de novo infeudare, seu extra manus deputatorum, seu pro tempore per Conventus ipsorum Monasteriorum, Prioratuum et Decanatuum deputandorum ponere præsumant: et si (quod absit) mandatis, monitionibus, et inhibitionibus hujusmodi non paruerint, seu præmissa et infra scripta, vel aliquod eorum non observaverint, et in quantum eos tangunt et concernunt, seu tangere et concernere poterunt quomodolibet in futurum non observari fecerint, ex nunc, pro ut ex tunc, et ex tunc, pro ut ex nunc, eisdem personis seu commendatariis, si Pontificali dignitate præfulgeant, ingressum Ecclesiæ interdicimus, et si sub hujusmodi interdicto per tres dies permanere non erubuerint, lapsis tribus diebus hujusmodi dictos sic dignitate Pontificali præditos suspendimus à divinis: Si verò eamdem suspensionem per sex alios dies ultra dictos tres dies animo indurato sustinere non formidaverint, ex nunc, pro ut ex tunc, et è converso tam hujusmodi sex diebus, quàm termino eisdem commendatariis per Abbates seu Commissarios aut Diffinitores vel deputatos prædictos statuendo lapsis, tam ipsos sic Pontificali dignitate præditos, quàm personas seu Commendatarios præfatos eorumque Officiarios, Procuratores, fautores, adhærentes Monachos, receptores, œconomos, Vicarios, et administratores, omnesque alios et singulos in præmissis culpabiles et rebelles, ac eorum quemlibet excommunicamus et anathematizamus, ac prædictorum Monasteriorum, Prioratuum, Decanatuum, et locorum dicti Ordinis quæ tunc in hujusmodi Commendam obtinebunt, regimine et administratione motu, scientia et auctoritate similibus privamus, et hujusmodi Commendas cessare, et per eamdem cessationem Monasteria ipsa vacare decernimus, ipsasque personas hujusmodi beneficia etiam Monasteria in eamdem Commendam obtinentes ad illa obtinenda deinceps perpetuò inhabilitamus, ipsosque omnes et singulos excommunicationis et Anathematis sententias, et privationis ac inhabilitationis pœnas hujusmodi incurrisse et incidisse, nec non excommunicatos, anathematizatos, ac Monasteriis, Prioratibus, Decanatibus, et locis, illorumque regimine et administratione privatos, et ad illa, in posterum obtinenda inhabiles esse, et si ipsæ personæ, Monasteria, Prioratus, Decanatus, et alia beneficia Ordinis hujusmodi obtinentes in Commendam infra unum mensem, postquam privationis pœnam hujusmodi incurrerint, non curaverint celeri provisione infra dictum mensem prædictis Abbati, Diffinitoribus, seu eorumdem Commissariis, et deputatis de præmissis satisfacere, et alia ad quæ, ut præfertur, tenentur adimplere, licere dicto Abbati de personis utilibus et idoneis Monasteriis, ac de prioratibus, Decanatibus, et Beneficiis, ut præfertur, commendatis per hujusmodi privationem etiam ubicumque vacantibus aliis personis idoneis quæ velint onera Monasteriis, Prioratibus, Decanatibus, et Beneficiis prædictis incumbentia supportare, etiam providere decernimus et declaramus; et insuper volumus et perpetuo observandæ constitutionis edicto authoritate, motu, et scientia similibus statuimus et ordinamus quòd, si contingat aliquod Monasterium, Prioratum, seu Decanatum, aut aliud Beneficium ejusdem Ordinis de novo alicui Archiepiscopo, vel Episcopo, seu cujuscumque alteri quacumque etiam dignitate prædito quavis authoritate commendari, per prædictum Abbatem, seu ipsius vel ejusdem Ordinis Commissarium, præsente ipsius Monasterii Commendatario; aut ejus legitimo procuratore, de bonis ipsius Monasterii, seu Prioratus, Decanatus, aut alterius Beneficii commendati fiat inventarium, cujus duplum unum teneat ipse Commendatarius, et aliud apud conventum ejusdem Monasterii, si quidem conventuale fuerit, alioquin apud prædictum Monasterium Cluniacense maneat; ipseque Commendatarius antequàm possessionem regiminis et administrationis bonorum dicti Monasterii, seu alterius Beneficii commendati recipiat juramento solemni bona ipsa fidenter tractare, administrare, conservare, et defendere juret; et juramentum solemniter ab Abbatibus, Prioribus, et Decanis, ipsius Ordinis in eorum assumptione præstari solitum, videlicet quòd bona mobilia et immobilia dicti Monasterii, seu Prioratus, aut Decanatus, vel Beneficii contra statuta dicti Ordinis non vendet, non alienabit, aut impignorabit, seu de novo infeudabit per se, vel per alium, quocumque titulo vel colore, sub sententiis, censuris, et pœnis etiam privationis eo ipso incurrendis prædictis et infra scriptis, in prædicti Abbatis, seu eo absente in Prioris majoris Monasterii Cluniacensis manibus præstet. Prætereà universis locorum ordinariis, aut quibusvis aliis personis in dignitate Ecclesiastica constitutis per Apostolica scripta motu simili mandamus quatenùs ipsi, quilibet eorum, per se, vel alium, seu alios præsentes litteras ac omnia et singula in eis contenta, ubi, quando, et quoties expedire viderint, et pro parte Abbatis, Diffinitorum, aut commissariorum, vel deputatorum prædictorum, aut alicujus eorum fuerint desuper requisiti solemniter publicantes faciant sub sententiis, censuris, et pœnis prædictis, ut præfertur, per nos latis omnia et singula in præsentibus litteris contenta, et eorum quodlibet authoritate prædicta inviolabiliter adimpleri, et observari, nec non omnes et singulos quos eis summariè excommunicationis et Anathematis sententiam, et privationis pœnam incurrisse constiterit, excommunicatos, et anathematizatos, ac Monasteriis, Prioratibus, Decanatibus, et Beneficiis prædictis privatos, et ad illa in posterùm obtinenda inhabiles publicè ac etiam specificè denuntient, et faciant ab aliis nunciari, ac ab omnibus Christi fidelibus arctius evitari; Donec mandatis, et monitionibus, ac aliis præmissis per Patrem Abbatem, seu Diffinitores, Commissarios, et deputatos præfatos ordinandis plenariè et integrè paruerint, ac ab eisdem sententiis et pœnis absolutionis Beneficium meruerint obtinere, contradictores in præmissis quoslibet et rebelles cujuscumque dignitatis, status, gradus, ordinis, præeminentiæ nobilitatis, excellentiæ, aut conditionis, ut præfertur, fuerint, per excommunicationis, suspensionis, et interdicti, ac prædictas necnon alias etiam formidabiliores, de quibus eis videbitur, sententias, censuras, et pœnas eadem authoritate, appellatione etiam postposita, compescendo, et etiam legitimis super his per eos, seu ipsorum quemlibet habendis, servatis processibus omnes et singulos prædictos sic excommunicatos, nec non sententias hujusmodi, quoties opus fuerit, dicta authoritate aggravare et reaggravare procurent, ac omnia et singula alia faciant et exequantur summariè et de plano sine strepitu et figura judicii, nullis terminis observatis substantialibus, quæ eis et cuilibet circa præmissa, vel aliquod ipsorum videbuntur exequenda et facienda: non obstantibus tam felicis recordationis Bonifacii Papæ VIII. quæ incipit statutum, quam Clementis quinti Romanorum Pontificum prædecessorum nostrorum, ac in Concilio generali de duabus dietis edita, aliisque constitutionibus, et ordinationibus Apostolicis, statutis quoque, et consuetudinibus Monasteriorum, Prioratuum, Decanatuum, et locorum, et Ordinis hujusmodi juramento, confirmatione Apostolica, vel quavis firmitate alia roboratis contrariis quibuscumque, aut si eisdem personis seu commendatariis, eorumque officiariis, vel quibusvis aliis communiter vel divisim ab eadem sit Sede indultum, aut indulgeri contingat, quod interdici, suspendi, vel excommunicari, aut beneficiis suis privari, seu extra vel ultra certa loca ad judicium evocari non possint per litteras Apostolicas non facientes plenam et expressam ac de verbo ad verbum de indulto hujusmodi mentionem, et quibusvis aliis Privilegiis, indulgentiis, exemptionibus, indultis, concessionibus et litteris Apostolicis generalibus vel specialibus eisdem personis seu commendatariis, aut eorum officiariis, Procuratoribus, receptoribus, Monachis, et œconomis in genere, vel in specie quovis modo concessis et concedendis, quorumcumque tenorum existant, per quæ præsentibus non expressa, vel totaliter non inserta effectus præsentium, aut jurisdictio ordinariorum et personarum in dignitate constitutarum prædictorum impediri, vel alias quomodolibet differri possit, et quæ illis specialiter et expressè derogando, quo ad hæc nolumus aliquatenus suffragari. Nos enim eisdem Abbati, Diffinitoribus, commissariis, et deputatis præfatis, et eorum cuilibet præfatas personas, Monasteria, Prioratus, Decanatus, et loca hujusmodi in Commendam pro tempore obtinentes, eorumque vicarios, Procuratores, receptores, et alios officiarios prædictos, et eorum quemlibet, qui præfatas nostras, sententias, aut earum aliquam incurrerint, sive incurrerit quoquo modo, postquam devotè et humiliter mandatis et monitionibus hujusmodi paruerint, seu paruerit, si hoc humiliter petierint, ab eisdem sententiis injunctis eis pro modo culpæ pœnitentiis salutaribus, et aliis quæ de jure fuerint injungenda authoritate prædicta per se, vel alium, seu alios, absolvendi, et si de illis tanquam, ut præfertur, vacantibus aliis personis provisum non fuerit ad Monasteria, Prioratus, Decanatus, et alia per eos tunc obtenta, et quibus privati fuerint, ut præfertur, beneficia rehabilitandi et restituendi, nec non secum super irregularitate, si quam Missas, et alia divina officia celebrando, vel illis se immiscendo contraxerint, dispensandi, omnemque inhabilitatis et infamiæ maculam, sive notam per eos, seu alterum ipsorum præmissorum occasione quomodolibet contractam penitus abolendi, eisdem authoritate et tenore concedimus facultatem et insuper quia difficile foret præsentes litteras Apostolicas ad quæcumque loca, in quibus forent necessariæ transferri, volumus et eadem authoritate prædicta decernimus quod earum transsumptis manu alicujus Notarii publici subscriptis, et sigillo alicujus Archiepiscopi, Episcopi, aut alterius prælati munitis prorsus in judicio, et extra, fides plenaria adhibeatur, et illis stetur in omnibus et per omnia, sicuti originalibus litteris exhiberetur et staretur, si forent exhibitæ vel ostensæ, atque si eædem præsentes litteræ ac transsumpta, ut præfertur, de eisdem facienda, nec non monitiones, intimationes, publicationes, et executiones per ordinarios seu in dignitate constitutas personas hujusmodi, et eorum quemlibet super præmissis, seu aliquo eorum pro tempore factæ seu faciendæ valvis seu portis Monasteriorum, Prioratuum, Decanatuum, et Beneficiorum, quorum occasione illas fieri contingat, vel si tutus ad ea non fuerit accessus, aliorum proximorum locorum affigantur, easdem personas, sive Commendatarios, ac alios omnes et singulos prædictos extunc et posteà proinde ligent et arctent omni appellatione ut præfertur, remota, ac si eisdem et eorum cuilibet personaliter intimatæ et lectæ fuissent; ac quod ii, de quorum personis Monasteriis, ac quibus de Prioratibus, Decanatibus, et Beneficiis prædictis præsentium vigore provisum fuerit, infrà sex menses post eorum assecutionem immediatè sequentes novam provisionem ab Apostolica Sede impetrare, ac litteras desuper expedire, et de annata et aliis juribus cameræ Apostolicæ debitis integrè satisfacere debeant et teneantur; alioquin Monasteria, Prioratus, Decanatus, et beneficia prædicta vacare censeantur eo ipso, illisque et de eis, ut præfertur, vacantibus per dictam sedem aliis liberè provideri possit. Ceterum ex nunc irritum decernimus et inane si secus super iis, seu aliquo ipsorum à quoquam quavis authoritate, scienter, vel ignoranter contigerit attentari. Nulli ergo omninò hominum liceat hanc paginam nostrorum monitionum, mandati, statuti, præfixionis, assignationis, inhibitionis, excommunicationis, anathematizationis, privationis, inhabilitationis, suspensionis, declarationis, constitutionis, voluntatis, ordinationis, concessionis, derogationis, et decreti infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, ac Beatorum Petri et Pauli Apostolorum ejus se noverit incursurum. Datum Romæ apud sanctum Petrum anno incarnationis Dominicæ millesimo quadringentesimo octuagesimo septimo, sextodecimo Kalendas Maii, Pontificatus nostri anno III.